CELEX: 32019D0768
Language: ro
Date: 2019-05-08 00:00:00
Title: Decizia de punere în aplicare (UE) 2019/768 a Comisiei din 8 mai 2019 de modificare a articolului 3 din statutul Consorțiului pentru o infrastructură europeană de cercetare destinată biologiei structurale integrate (Instruct-ERIC), ca urmare a retragerii Regatului Unit din Uniune [notificată cu numărul C(2019) 3354] (Text cu relevanță pentru SEE.)

15.5.2019   
               
               
                  RO
               
               
                  Jurnalul Oficial al Uniunii Europene
               
               
                  L 126/67
               
            
         DECIZIA DE PUNERE ÎN APLICARE (UE) 2019/768 A COMISIEI
         din 8 mai 2019
         de modificare a articolului 3 din statutul Consorțiului pentru o infrastructură europeană de cercetare destinată biologiei structurale integrate (Instruct-ERIC), ca urmare a retragerii Regatului Unit din Uniune
         
            
               [notificată cu numărul C(2019) 3354]
            
         
         (Numai textele în limbile cehă, daneză, engleză, franceză, italiană, letonă, neerlandeză, portugheză, slovacă și spaniolă sunt autentice)
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 723/2009 al Consiliului din 25 iunie 2009 privind cadrul juridic comunitar aplicabil unui consorțiu pentru o infrastructură europeană de cercetare (ERIC) (1), în special articolul 8,
         întrucât:
         
                     (1)
                  
                  
                     Consorțiul pentru o infrastructură europeană de cercetare destinată biologiei structurale integrate (Instruct-ERIC) a fost instituit prin Decizia de punere în aplicare (UE) 2017/1213 a Comisiei (2). În conformitate cu articolul 3 din statutul său, Consorțiul are sediul statutar în Regatul Unit.
                  
               
                     (2)
                  
                  
                     La 29 martie 2017, Regatul Unit și-a notificat intenția de a se retrage din Uniune în temeiul articolului 50 din Tratatul privind Uniunea Europeană. La 11 aprilie 2019, Consiliul European a decis să prelungească până la 31 octombrie 2019 termenul prevăzut la articolul 50 alineatul (3) din TUE, care fusese prelungit deja prin Decizia (UE) 2019/476 a Consiliului European (3). Decizia Consiliului European va înceta să se aplice la 31 mai 2019, în eventualitatea în care Regatul Unit nu organizează alegeri pentru Parlamentul European în conformitate cu legislația aplicabilă a Uniunii și nu ratifică acordul de retragere până la 22 mai 2019. În cazul în care Regatul Unit ratifică acordul de retragere înainte de 31 octombrie 2019, retragerea va avea loc în prima zi a lunii care urmează încheierii procedurilor de ratificare.
                  
               
                     (3)
                  
                  
                     După data retragerii și fără a aduce atingere dispozițiilor unui acord de retragere, Regatul Unit va fi considerat țară terță în sensul articolului 2 litera (b) din Regulamentul (CE) nr. 723/2009.
                  
               
                     (4)
                  
                  
                     Articolul 8 din Regulamentul (CE) nr. 723/2009 prevede că sediul statutar al unui ERIC este situat pe teritoriul unui membru care este un stat membru sau o țară asociată.
                  
               
                     (5)
                  
                  
                     În temeiul articolului 11 din Regulamentul (CE) nr. 723/2009, Comisia a primit din partea Instruct-ERIC propunerea de modificare a articolului 3 din statut, pentru a se ține cont de cazul în care Regatul Unit ar deveni țară terță în sensul Regulamentului (CE) nr. 723/2009.
                  
               
                     (6)
                  
                  
                     Măsurile prevăzute în prezenta decizie sunt conforme cu avizul comitetului instituit prin articolul 20 din Regulamentul (CE) nr. 723/2009,
                  
               ADOPTĂ PREZENTA DECIZIE:
         
            Articolul 1
            Articolul 3 din statutul Instruct-ERIC prevăzut în anexa la Decizia de punere în aplicare (UE) 2017/1213 se modifică în conformitate cu anexa la prezenta decizie.
         
         
            Articolul 2
            Prezenta decizie se adresează Regatului Belgiei, Republicii Cehe, Regatului Danemarcei, Republicii Franceze, Statului Israel, Republicii Italiene, Republicii Letonia, Republicii Portugheze, Republicii Slovace, Regatului Spaniei, Regatului Țărilor de Jos și Regatului Unit al Marii Britanii și Irlandei de Nord.
         
         
            Adoptată la Bruxelles, 8 mai 2019.
            
               
                  Pentru Comisie
               
               Carlos MOEDAS
               
                  Membru al Comisiei
               
            
         
         
            (1)  JO L 206, 8.8.2009, p. 1.
         
            (2)  Decizia de punere în aplicare (UE) 2017/1213 a Comisiei din 4 iulie 2017 de instituire a Consorțiului pentru o infrastructură europeană de cercetare destinată biologiei structurale integrate (Instruct-ERIC) (JO L 173, 6.7.2017, p. 47).
         
            (3)  Decizia (UE) 2019/476 a Consiliului European adoptată de comun acord cu Regatul Unit din 22 martie 2019 privind prelungirea termenului în temeiul articolului 50 alineatul (3) din TUE (JO L 80I, 22.3.2019, p. 1).
      
      
         
            ANEXĂ
            Articolul 3 din statutul Instruct-ERIC se înlocuiește cu următorul text:
            
               
                  „Articolul 3
                  Sediul statutar al Instruct-ERIC este situat la Oxford, în Regatul Unit. În cazul în care Regatul Unit devine țară terță în sensul Regulamentului (CE) nr. 723/2009, sediul statutar va fi situat la Florența, în Italia.”